钦定古今图书集成/方舆汇编/边裔典/第112卷 > 大学衍义补二 > 《列屯遣戍之制》
## 钦定古今图书集成/方舆汇编/边裔典/第112卷 > 大学衍义补二 > 《列屯遣戍之制》

《诗序》：“《采薇》，遣戍役也。文王之时，西有昆夷之患，北有
𤞤狁之难，以天子之命，命将帅，遣戍役，以守卫中国。
故歌《采薇》以遣之，《出车》以劳还，《杕杜》以勤归也。”

程颐曰：“毒民而不由其上，则人怀敌忾之心矣。古者戍役两期而还，今年春暮行，明年夏代者至复留备秋至过十一月而归。又明年中春至春暮遣次戍者，每秋与冬初两番戍者皆在疆圉，如今之防秋也。”

臣按：程颐所言者，万世遣戍留屯之常制。

秦始皇既并天下，北筑长城四十馀万，南戍五岭五
十馀万，骊山、阿房之役各七十馀万。兵不足用而后
发谪矣。其后里门之左，一切发之。

晁错曰：“秦时北攻胡貉，筑寨河上，南攻扬粤，置戍卒焉。夫胡貉之地，积阴之处也，木皮三寸，冰厚六尺，食肉而饮酪，其人密理，鸟兽毳毛，其性能寒。扬粤之地，少阴多阳，其人疏理，鸟兽希毛，其性能暑。秦之戍卒不能其水土，戍者死于边，输者偾于道。秦民见行，如往弃市，因以谪发之，名曰谪戍。” 先发吏有谪及赘婿“贾人，后以尝有市籍者，又后以大父母父母尝有市籍者，后入闾取其左。” 发之不顺行者，深怨，有背畔之心。凡民守战，至死而不降北者，以计为之也。故战胜守固，则有拜爵之赏；攻城屠邑，则得其财卤以富家室。故能使其众蒙矢石，赴汤火，视死如生。今秦之发卒也，有万死之害，而亡铢两之报，死“事之后不得一筭之复，天下明知祸烈及己也。陈胜行戍至于大泽，为天下先倡，天下从之如流水者，秦以威劫而行之之敝也。” 臣按：三代之遣戍役，不得已而遣之，反复开谕，既悯其私情，复陈之以公义，盖以仁义而行之也。秦人则不然，以威劫而行之而已，则行者岂能得其心而使之效其力哉？《错》谓凡民守战至死而不降北者，以计为之也。战胜守固，则有拜爵之赏，攻城屠邑，则得其财卤以富其家室，故能使其众蒙矢石，赴汤火，视死如生，则以功利言，不如三代之使民专以道义为说也。虽然，人心不古，好义不如好利，所以勉励中人以下者，亦不得不然。

秦用商鞅之法，“月为更卒，已复为正，一岁屯戍，一岁
力役，三十倍于古。”

臣按：“更卒” ，谓给郡县一月而更者，正卒给中都官者也。

汉更有三品，有卒更，有践更，有过更。古者正卒无常，
人皆迭为之，一月一更，为更卒也。贫者欲得雇更钱，
次直者出钱雇之，月二千，是为践更也。天下人皆直
戍边三日，亦名为更，《律》所谓“繇戍”也。虽丞相子亦在
戍边之调。不可人人自行三日戍，又行者当自戍三
日，不可往便还，因便往，一岁一更。诸不行者，出钱三
百入官，以给戍者，是谓“过更”也。

马端临曰：“卒更者，正身供正役也。践更者以钱雇直，所直者内地，其役一月不行者，以钱雇代行者。过更者亦以钱雇直，所直者边疆，其役三日不行者，以钱输之县官，县官以给代行者。但所谓一岁而更者，恐是并往回行程言之。远戍且以两月为行程，则每岁当役者十月，如是践更，则是一人替九人之役，如是过更，则是一人替九十九人之役。” 夫戍边重事，而百人之中行者才一人，则兵之在戍者无几矣。窃意一岁而更，是秦以此待谪戍者，本非正法，及其穷兵黩武，则虽无罪者及元系复除者，皆调发之而侪之谪戍矣。汉初亦遵其法，后来乃著令，有罪者乃戍边一岁，而凡民之当戍者不过三日，若不愿行者，则听其出钱。县官以给戍者，为过更之法耳。

臣按：汉时戍边有“过更” 之法，凡民当戍者不过三日，若不愿行则听其出钱县官以给戍者。臣愚以为此法今亦可行，内地卫所官军戍边者，每岁分两班赴边屯戍，行程往来颇为劳苦，且内地人多怯弱不耐寒苦，而其卫所轮差之际不免作弊。请准古《过更法》，每岁该戍边方卫所官旗军馀计口出钱贴助应戍之人。其有壮健之士。愿受直代人。

“出戍者听。官为验其身力年齿相当，一体给与，合得粮赏，唯在得人，不必正身。” 此法今亦可行。

高祖十一年，发巴蜀材官，卫军霸上。景帝后二年，发
车骑材官屯雁门。宣帝神爵元年，发三河、颍川、沛郡、
淮阳、汝南材官诣金陵。

臣按：此汉初遣军戍边，散见于史者。

文帝时，晁错言于文帝曰：“胡人食肉饮酪，衣皮毛，非
有城郭田宅之归居，如飞鸟走兽于广壄，美草甘水
则止，草尽水竭则移。以是观之，往来转徙，时至时去，
此胡人之生业，而中国之所以离南亩也。今使胡人
数处转牧行猎于塞下，或当燕、代，或当上郡、北地、陇
西，以候备塞之卒，卒少则入。陛下不救，则边民绝望
有降敌之心。救之少发则不足；多发远县才至，则胡
又已去。聚而不罢，为费甚大，罢之则胡复入。如此连
年，则中国贫苦而民不安矣。陛下幸忧边境，遣将吏
发卒以治塞，甚大惠也。”然令远方之卒守塞一岁，而
更，不知胡人之能，不如选常居者，家室田作，且以备
之，以便为之高城深堑，先为屋室，具“田器，予冬夏衣
廪食。其亡妻者，官买予之。胡人入驱而能止其所驱
者，以其半予之县官为赎其民。”如是，则邑里相救助，
赴胡不避死，非以德上也，欲全亲戚而利其财也。此
与东方之戍卒，不习地势而心畏之者，功相万也。以
陛下之时，徙民实边，使远方亡屯戍之事，塞下之民
父子相保，亡系虏之患，其与《秦》之《行怨民》，相去远矣。

“臣按今西北缘边一带辽东、宣府、宁夏、甘肃四处无有州县，而大同、延绥、凉洮等处皆有人民及番族，今亦编其丁壮与军伍相兼守御。然其民既已供赋役而又使之备战陈，有事之时暂用之可也，无事之时一体与军常操，似非人情所堪。臣请下山西、陕西二布政司，凡极边去处，如大同、延绥民有愿自投军者” ，免其户粮十二石，就以为月粮，官不复支给。其本户粮原数不及者，以同里人户粮足其数。其近边去处在千里而近者，有愿投军者亦如之。免粮之外，别免本户数科及凡杂役，俾其供送。凡投军者，加以“义勇” 之名，俾其自备鞍马、器械、糗糒，随军征调，死不勾丁，有愿替者听。似亦良便。

错又言曰：“陛下幸募民相徙，以实塞下，使屯戍之事
益省，输将之费益寡，甚大惠也。下吏诚能称厚意，奉
明法，存恤所徙之老弱，善遇其壮丁，和辑其心而勿
侵刻，使先至者安乐而不思故乡，则贫民相募而劝
往矣。臣闻古之徙远方以实广虚也，古之置边县以
备敌也，民至有所居，作有所用，民所以轻去故乡而
劝之新邑，使五家为伍而至于十连一邑，生死相恤，
室屋完安，所以使民乐其处而有长居之心。居则习
于射法，出则教以应敌。故卒伍成于内，则军正定于
外。服习收成，勿令迁徙，幼则同游，长则同事。夜战声
相知，则足以相救；昼战目相见，则足以相识；欢爱之
心足以相死。而劝以厚赏，威以重罚，则前死不还踵
矣。”所徙之民，非壮有材力，但费衣粮，不可用也。虽有
材力，不得良吏，犹亡功也。陛下绝匈奴不与和亲，臣
窃意其冬来南也，壹大治之，则终身创矣。欲立威者，
始于《折胶》，来而不能困，使得气，后未易服也。

臣按：晁错之策欲募民相徙以实塞下，又欲置边县以备敌，然今日诸边见有列屯坐食之兵不须召募，旧有卫所营堡之制不须置县，但其所谓“五家为伍” ，合于古法，今不必以家为伍而以五人为伍，使其自相联属，或其戚属、或其交契，从其所好，官府因而什伍之，方其系籍食粮各仍其旧，唯于操练征调之际则用伍法焉。每伍同一字号，以一人为首。呼兵首则五人必与偕。所聚集之处，如错所谓。居则习为射法，出则教以应敌。起止相随而暂离者有禁，器用相共而自私者有罪。中有嫌隙者，许其明白告官而离合之。匿怨而貌从者，同伍知而不告罪。同伍中不许饮博，唯合伍校射方许饮酒。遇有寇至，则因其人之多寡而遣吾卒以应之。彼以十人来，吾亦以十人应之；彼以百人来，吾亦以百人应之。吾之所谓“十与百” ，盖以伍为卒，十人乃五十人，百人乃五百人也。寇非大至，不以大众。

武帝时，发天下七科，谪出朔方。

张晏曰：“吏有罪一亡命，二赘婿三，贾人四，故有市籍五，父母有市籍六，大父母有市籍七。”

臣按：武帝时发天下七科谪，一曰吏有罪，秦始皇谪治狱吏不直者筑长城，即此科也；二曰亡命，三曰赘婿，四曰贾人，即秦始皇三十三年发诸尝逋亡人、赘婿、贾人击南越也；五曰故有市籍与夫父母有市籍、大父母有市籍，是三者皆贾人之类也。武帝此七科，先儒谓其因秦人之旧，盖兵出于农固有定籍，故于“定籍” 之外，立此七科。吏有罪者，席其故官，亡命者，去其乡土，赘婿者，托于妇家。贾人

以下“皆身不在农亩” ，是七者皆非调发所及，故谪之。此虽非先王令典，然亦可以制伏奸人，使皆为国御寇，而亦宽农实边之一助也。

明帝永平八年，诏郡国中都官死罪系囚减罪一等，
勿笞，屯朔方、五原之边县。后又诏“诣边者妻子自随。”

臣按：此秦、汉以来谪有罪者戍边之始，盖置恶人于荒僻之地以御魑魅，古典也。秦始皇谪治狱吏不直者筑长城，汉武帝谪吏有罪者出朔方，其来远矣。但有罪系狱者人非一等，有农民、有游民与夫工商吏卒不一类焉。彼夫农工商贾平日习劳苦事役作之人用以戍边，无不可者，若夫名为士流系宦籍者率多选软脆弱之人，平日呻吟呫哔，不经劳役，一旦使之被坚执锐以从事队伍之间，以御强虏，用此儆众庶，固为可矣。其如误国计，何况边塞之地，馈饷为难，内地米一斛至边，计其费不止三斛也。乃岁苦内地良民，运三十斛米以养一无用之人，无乃非计欤？必欲重困罪人，使彼知警，岂无别策而必用此乎。

明帝以后，又岁募郡国中都官死罪系囚出戍，听从
妻子自占边县以为常。凡徙者，皆给弓弩衣粮。于是
北胡有变，则置度辽营；南蛮或叛，则置上林兵；羌犯
三辅，则置长安、雍二尉；鲜卑寇居庸，则置渔阳营。

臣按：汉人守边多是募兵，其所置兵营皆是蛮夷有变而后增之也。今日边城之守、士卒之屯，皆是圣祖开国之初旧制，然岁久弊生，不无消乏，军伍或不能如往时之盛，欲行汉人召募之法，然承平日久，民恋乡土，必欲行国初签补之例，然版籍已定，民或起怨。臣尝建“因荒收兵之策，此策似亦可行，傥不弃刍荛” 之言，斟酌行之，是亦足兵之一助也。

东汉自光武罢都试而外兵不练，虽疆场之间广屯
增戍，列营置坞，而国有征伐，终藉京师之兵以出。盖
自建武迄汉衰，“匈奴之寇、鲜卑之寇，岁岁有之，或遣
将出击，或移兵留屯，连年暴露，而禁旅无复镇卫之
职矣。”

臣按：“汉人疆场之间既已广屯增戍、列营置坞，而国有征伐又藉京师之兵，夫内地有寇，可出京师兵以平之，若夫边圉之寇必须用其边兵，何则？盖边兵生长边陲，惯于战斗，知虏人之情状、识道路之迂直，且复屡经战陈，目熟心定，若夫京畿之兵骄奢脆懦，目所未尝见、身所未尝经，况受命而总兵者皆天子之” 勋贵报效，而从征者皆是权贵富豪子弟，欲希功以得官耳，非实有材勇，欲敌所忾以建功业也。一至边城，己既不能战，反役使边兵之善斗者为之给薪水、供草料。及至虏退而论功，方且虚张功次，夺边兵之卤获，攘其首级以为己功。是“以边城闻京军之来，无不解体者。为今之计，缘边一带分定疆界，专责边将守御，不得已而出。京军止用以为边城之声援。” 如大同则于应州或浑源州立一大营，宣府则于怀来或保安立一大营，其他辽东、甘肃诸处皆然。虏少入寇，则各边自为守战。虏大入寇方许奏请京军。如虏寇大同，京军则于应州驻札。虏寇宣府，京军则于怀来驻札。《兵法》先声后实，每调一千，则称“五千” ，用以为边城之声援。非其力果不能支，而京军不得贪功冒进。如此则各边将卒畏京师之扰害，且夺其功，无不奋志效死矣。

唐方镇节度使之兵，其原皆起于边将之屯防者。唐
初，兵之戍边者，大曰军，小曰守捉，曰城，曰镇，而总之
曰道。自武德至天宝以前，边防之制，其军、城、镇、守捉
皆有使，而道有大将一人，曰“大总管”，已而更曰大都
督。至太宗时，行军征讨曰大总管，在其本道曰大都
督。自永徽后，都督带使持节者始谓之节度使，然犹
未以名官。景云二年，以贺拔延嗣为凉州都督、河西
节度使。自此而后，接乎开元。朔方、陇右、河东、河西诸
镇，皆置节度使。

臣按：唐初“大总管” ，其后“节度使” ，即今总兵官之职名。

德宗时，陆贽上言：“工欲善其事，必先利其器，武欲胜
其敌，必先练其兵。练兵之中，所用复异，用之于救急
则权以纾难，用之于暂敌则缓以应机。故事有便宜
而不拘常制，谋有奇诡而不徇众情，进退死生，唯将
所命，此所谓攻讨之兵也。用之于屯戍则事资可久，
势异从权，非物理所惬不宁，非人情所欲不固。夫人”
情者，利焉则劝，习焉则安，保亲戚则乐生，顾家业则
忘死，故可以理术驭，不可以法制驱，此所谓镇守之
兵也。夫欲备封疆，御戎狄，非一朝一夕之事，固当选
镇守之兵以置焉。古之善选置者，必量其性习，辨其
土宜，察其技能，知其欲恶，用其力而不违其性，齐其
俗而不易其宜，引其善而不责其所“不能，禁其非而
不处其所不欲，而又类其部伍，安其室家，然后能使之乐其居，定其志，奋其气势，结其恩情。抚之以惠则
感而不骄，临之以威则肃而不怨。靡督课而人自为
用，弛禁防而众自不携。故出则足兵，居则足食，守则
固，战则彊。其术无他，便于人情而已矣。今者散征士
卒，分戍边陲，更代往”来，以为守备，是则不量性习，不
辨土宜，邀其所不能，强其所不欲，求广其数而不考
其用，将致其力而不察其情，斯可以为羽卫之仪，而
无益于备御之实也。何者？穷边之地，千里萧条，寒风
裂肤，惊沙惨目，与豺狼为邻伍，以战斗为嬉游，昼则
荷戈而耕，夜则倚烽而觇，日有剽害之虑，永无休暇
之娱。地恶人勤，于斯为甚。自非生于其域，习于其风，
幼而睹焉，长而安焉，不见乐土而不迁焉，则罕能宁
其居而狎其敌也。关东之地，百物阜繁，从军之徒，尤
被优养。惯于温饱，狎于欢康，比诸边隅，若异天壤。闻
绝塞荒陬之苦，则辛酸动容；聆彊蕃劲虏之名，则慑
骇夺气。而乃使之去亲戚，舍园庐，甘其所辛酸，抗其
所慑骇，将冀为用，不亦疏乎！矧又有休代之期，无统
帅之驭，资奉若骄子，姑息如倩人，进不邀之以成功，
退不加之以严宪。其来也咸负德色，其止也莫有固
心。屈指计归，张颐待饲。侥幸者犹患还期之赊缓，恒
念戎丑之充斥。王师挫伤，则将乘其乱离。布路东溃，
情志且尔，得之奚为？平居则殚耗资储以奉浮冗之
众；临难则拔弃城镇以摇远近之心其弊岂惟无益
哉！固亦将有所挠也。复有抵犯刑禁谪徙军城意欲
增户实边兼令展效自赎既是无良之类，且加怀土
之情思乱幸灾。又甚戎卒适足烦于防卫谅无望于
功庸虽前代时或行之固非良善之可遵者也。

臣按：陆贽此奏曲尽古今屯戍、防边之利害，所谓“屯戍之兵，事资可久，势异从权，非物理所惬不宁，非人情所欲不固” ，盖处置天下之事合于人情、宜于土俗，然后可以经久而不废，事莫不然，不但屯戍一事也，其间所论人情苦乐之实、边塞穷苦之状，与夫分蕃更戍之无益、缘事谪戍之非宜，皆洞烛事情，切中时弊人主宜写一通于座右，朝夕目焉，则“边塞之苦，如在目前，事机之宜，如指诸掌。” 于是揆之人情，验之时事，因其利而见于施行，究其害而痛加禁革，则边防无事而中国乂安矣。

贽又言：“理戎之要，最在均齐。故军法无贵贱之差，军
实无多少之异，是将所以同其志而尽其力也。如或
诱其志意，勉其艺能，则当阅其才，程其勇，校其劳逸，
度其安危，明申练核优劣之科，以为衣食等级之制。
使能者企及，否者息心，虽有厚薄之殊，而无觖望之
衅。盖所谓日省月试，饩廪称事，如权量之无情于物，
万人莫不安其分而服其平也。”今者穷边之地，长镇
之兵，皆百战伤夷之馀，终年勤苦之剧，角其所能则
练习，度其所处则孤危，考其服役则劳，察其临敌则
勇。然衣粮所给，唯止当身，例为妻子所分，常有冻馁
之色。而关东戍卒，岁月践更，不安危城，不习戎备，怯
于应敌，懈于服劳。然衣粮所颁，厚逾“数等，继以茶药
之馈，益以蔬酱之资，丰约相形，隔绝斯甚。又有素非
禁旅，本是边军，将校诡为媚词，因请遥隶《神策》。不离
旧所，唯改虚名，其于廪赐之饶，遂有三倍之益。此则
俦类所以忿恨，忠良所以忧嗟，疲人所以流亡，经制
所以褊匮。”夫事业未异而给养有殊，人情不能甘也。
况乎矫佞行而廪赐厚，绩艺劣而衣食优，苟未忘怀，
孰能不愠？不为戎首，则已可嘉，而欲使其协力同心，
以攘寇难，虽有韩、白、孙、吴之将臣，知其必不能焉。养
之若斯，可谓“怨生于不均”矣。

臣按：陆贽之言虽是当时之弊，然今“世兵在外则苦、在内则乐，在内则逸、在外则劳，朝廷所以廪赐之者，在外则薄、在内则厚，无以异于唐之季也。明主鉴贽斯言，痛革其弊，使之内外均齐，悯其苦而知其劳，时加优恤，比诸内地乐而逸者有加而无不及，如此，则士卒感恩思报，人心归而气势壮、军威振矣。”

宋制，凡上军遣戍，皆本司整比。军头司引对便殿，给
以装钱，代还亦入见，犒以饮食，采拔精锐以补之，或
退其疲老者。凡大祀有赏给，每岁寒食、端午、冬至各
有特支。戍边每季又加给银鞋。环庆缘边艰于爨给
者，又有薪水钱。其役兵劳苦者，或季给钱，或川、广代
还者，别给装钱。川、广之补卒，或给时服钱屦。凡出外
卒有口粮。

臣按：宋朝之所以优待边戍之军者如此，其至，其出戍代还皆得引见，而所以赏给之者比诸内地之军为加优，盖宋太祖、太宗起自兵间，深知军中利病而知边戍之兵尢为劳苦，故优待之也。如此。或者谓宋时赏给诸军如此，国力焉得不屈？臣窃以为，国家祸乱多起于盗贼，边徼所以遏绝之者，将卒也，国家诚省嬖幸之赏赐、异端之崇奉，以为军国之用，绰乎有馀裕矣。

宋制：“蕃兵者，塞下内属诸部落团结以为藩篱之兵也。西北边羌戎种落不相统一，保塞者谓之熟户，馀
谓之生户。其大首领为都军主，有帐以上为军主，其
次为副军主。又有以功次补者，其官职给俸有差。”

臣按：凡今天下边防皆有夷人种类部落，驭之得其道，皆得其用，或以为捍蔽、或以为爪牙、或以为乡导、或以为间谍，顾用之何如耳。扬雄所谓“御得其道，徂诈皆作使” ，但不可偏徇专任而已。。